என்ன செய்ய வேண்டும் : சாலையோரங்களில் புற்றீசல் போல உணவுக்கடைகளை ஆரம்பித்து போக்குவரத்துக்கு நெரிசல் ஏற்படுவதைத் தவிர்க்கும் விதமாக ஒவ்வொரு பகுதிக்கும் எத்தனை உணவுக் கடைகள் எங்கு அமைக்க வேண்டும் என்பதை உள்ளாட்சிகள் முடிவு செய்ய வேண்டும். சாக்கடை, வாறுகால், கழிவுநீர் ஓடை இல்லாத இடங்களில் தான் உணவுக் கடைகள் இருக்க வேண்டும். உணவகத்தைச் சுத்தமாகப் பராமரிப்பது, சுத்தமான குடிநீர் கிடைக்க ஏற்பாடு செய்வது, சாலையோர மாசுக்களிடமிருந்து உணவைப் பாதுகாக்க நடவடிக்கை எடுப்பது, எண்ணெய், இறைச்சி போன்றவற்றில் கலப்படம் செய்வதைத் தடுப்பது, உணவைப் பரிமாறும் பணியாளர்கள் கையுறை அணிவது போன்றவற்றில் அதிக கவனம் செலுத்த வேண்டும். இரவில் வியாபாரம் முடிந்ததும், உணவுக்கழிவுகளைச் சாலையில் கொட்டாமல், அவற்றை அப்புறப்படுத்தத் தகுந்த ஏற்பாடு செய்ய வேண்டும். சாலையோர உணவுக் கடையை ஆரம்பிக்க லைசென்ஸ் பெறுவதைக் கட்டாயமாக்க வேண்டும். உணவின் தரத்தைக் கண்காணிக்கவும், உணவுக் கலப்படத்தைத் தவிர்க்கவும் சுகாதார அதிகாரிகள் முறையான இடைவெளிகளில் ஆய்வு செய்து தரச்சான்றிதழ் வழங்க வேண்டும். இவற்றில் குறைபாடு காணப் படுமானால், கடையின் லைசென்ஸ் ரத்து செய்யப்பட வேண்டும். அப்போதுதான் சாலையோர உணவுக்கடைகள் மூலம் நம் ஆரோக்கியம் கெடுவதைத் தடுக்க முடியும்.